মুকসুদপুর প্রতিনিধি: গোপালগঞ্জের মুকসুদপুরে হাত-পা ও মুখ বেঁধে পানিতে ফেলে বিজয় মোল্যা (১৫) নামে এক ইজিবাইক চালককে হত্যা করেছে ছিনতাইকারীরা। এ ঘটনায় ইজিবাইকসহ দুই ছিনতাইকারীকে গ্রেফতার করেছে পুলিশ। মঙ্গলবার দিবাগত গভীর রাতে মুকসুদপুর উপজেলার ডোমরাকান্দিতে এ ঘটনা ঘটে। নিহত বিজয় মোল্যা মাদারীপুর জেলার রাজৈর উপজেলার তাতিকান্দি গ্রামের মৃত খলিল মোল্যার ছেলে। মুকসুদপুর থানার সিন্দিয়াঘাট পুলিশ ফাঁড়ির উপ-পরিদর্শক আলমগীর হোসেন জানান, দুই ছিনতাইকারী যাত্রী সেজে মাদারীপুরের টেকেরহাট থেকে ফরিদপুরের ভাঙ্গা যাওয়ার জন্য বিজয়ের ইজিবাইক ভাড়া করে। ইজিবাইকটি মুকসুদপুর উপজেলার ডোমরাকান্দিতে পৌঁছালে ছিনতাইকারীরা ইজিবাইক চালক বিজয়কে হাত-পা ও মুখ বেঁধে সড়কের পাশের একটি খালে ফেলে দেয়। এসময় ইজিবাইক নিয়ে দ্রুতগতিতে পালিয়ে যাবার সময় টহল পুলিশ ইজিবাইকসহ ওই দুই ছিনতাইকারীকে আটক করে। পরে ওই স্থান থেকে ইজিবাইক চালক বিজয়ের লাশ উদ্ধার করে। আজ বুধবার সকালে মৃতদেহের ময়না তদন্তের জন্য গোপালগঞ্জ সদর হাসপাতাল মর্গে প্রেরণ করে পুলিশ।